นายกฯกดปุ่มพักหนี้รายย่อย2พ.ค.
คลังดันพักหนี้ดีเกษตรกร-รายย่อย 4 ล้านราย เข้าครม. สัปดาห์หน้า เตรียมให้นายกฯเป็นประธานกดปุ่มเปิดโครงการ 2 พ.ค.นี้
18 เม.ย. 2555

คลังดันพักหนี้ดีเกษตรกร-รายย่อย 4 ล้านราย เข้าครม. สัปดาห์หน้า เตรียมให้นายกฯเป็นประธานกดปุ่มเปิดโครงการ 2 พ.ค.นี้
นายทนุศักดิ์ เล็กอุทัย รมช.คลัง กล่าวว่า ในการประชุมคณะรัฐมนตรี (ครม.) วันที่ 24 เม.ย. นี้ คลังจะเสนอให้ ครม.เห็นชอบโครงการพักหนี้ดีสำหรับเกษตรกรและประชาชนรายย่อยผู้มีรายได้น้อย ที่มีหนี้ไม่เกิน 5 แสนบาท จำนวน 4 ล้านราย ให้ โดยการดำเนินการจะมี 2 แนวทาง ประกอบด้วย 1. ให้พักชำระเงินต้น 3 ปี พร้อมลดอัตราดอกเบี้ยให้ และ 2. ไม่พักเงินต้น แต่ได้ลดดอกเบี้ยเงินกู้ลดลง




ในส่วนของการลดอัตราดอกเบี้ย จะมีการเสนอ ครม.ให้ลดสูงสุดที่อัตรา 2% การดำเนินการในโครงการดังกล่าวเป็นไปตามนโยบายของพรรคเพื่อไทย
หลังจาก ครม. เห็นชอบแล้ว น.ส.ยิ่งลักษณ์ ชินวัตร นายกรัฐมนตรี จะเป็นประธานเปิดตัวโครงการในวันที่ 2 พ.ค.นี้ โดยจะให้ลูกหนี้ที่สนใจมาลงทะเบียนเป็นเวลา 3 เดือน ในระหว่างนั้นลูกหนี้ไม่ดีหากปรับโครงสร้างหนี้เป็นหนี้ดีได้ทัน ก็สามารถมาเข้าโครงการพักชำระหนี้ได้ด้วยเช่นกัน
นายทนุศักดิ์ กล่าวว่า ในส่วนของธนาคารที่เข้าร่วมโครงการนั้น รัฐบาลจะดูแลไม่ให้เกิดความเสียหาย และจะชดเชยเงินรายได้ที่ลดจากการดำเนินโครงการพักหนี้ โดยเงินที่มาชดเชยจะนำมาจาก กองทุนพัฒนาแบงก์รัฐ ที่ได้จากการเก็บค่าธรรมเนียมจากธนาคารรัฐ ในอัตรา 0.47% และเงินจากงบกลางส่วนหนึ่ง
ขณะที่ ความคืบหน้าในโครงการพักหนี้รายย่อย ที่มีหนี้ไม่เกิน 5 แสนบาท โดยโครงการสิ้นสุดไปเมื่อวันที่ 15 เม.ย. ที่ผ่านมานั้น มีผู้เข้าร่วมโครงการประมาณ 3.5 แสนราย หรือ 50% จากเป้าหมายทั้งหมด 7 แสนราย